b"\n_START_ARTICLE_\nJean-Michel Charlier\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nCharlier aloitti vuonna 1945 World Pressin piirt\xc3\xa4j\xc3\xa4n\xc3\xa4 ja p\xc3\xa4\xc3\xa4si tekem\xc3\xa4\xc3\xa4n t\xc3\xb6it\xc3\xa4 Spirou-sarjakuvalehteen. Seuraavana vuonna h\xc3\xa4n ja piirt\xc3\xa4j\xc3\xa4 Victor Hubinon loivat sarjakuvan L'Agonie du Bismarck. Charlier teki k\xc3\xa4sikirjoitukset mutta my\xc3\xb6s osallistui piirt\xc3\xa4miseen varsinkin laivojen ja lentokoneiden osalta. Vuonna 1947 h\xc3\xa4n ja Hubinon aloittivat pitk\xc3\xa4ik\xc3\xa4isen lentoseikkailusarjakuvan Buck Danny. Muutaman vuoden sis\xc3\xa4ll\xc3\xa4 Charlier siirtyi kokonaan k\xc3\xa4sikirjoittajaksi Jij\xc3\xa9n suosituksesta._NEWLINE_Koska kustantaja Dupuis keskittyi tuolloin l\xc3\xa4hes kokonaan lehtien julkaisuun ja albumeja julkaistiin vain harvakseltaan, Charlier hankki lentolupakirjan vuonna 1949 ja oli hetken SABENA-lentoyhti\xc3\xb6n leiviss\xc3\xa4._NEWLINE_Seuraavana vuonna Charlier palasi kuitenkin sarjakuvien pariin. J\xc3\xa4lleen yhteisty\xc3\xb6ss\xc3\xa4 Hubinon kanssa h\xc3\xa4n loi sarjakuvasankari Tiger Joen La Libre Juniorille, joka oli viikoittainen sarjakuvaliite lehdess\xc3\xa4 La Libre Belgique. Charlie jatkoi k\xc3\xa4sikirjoitusten tekoa yh\xc3\xa4 my\xc3\xb6s Spiroulle tehden yhteisty\xc3\xb6t\xc3\xa4 Eddy Paapen (Valhardi) ja Albert Uderzon kanssa (Belloy)._NEWLINE_Charlier, Hubinon, Uderzo ja sarjakuvak\xc3\xa4sikirjoittaja Ren\xc3\xa9 Goscinny perustivat liiketoiminnallisen sarjakuvastudion Edifrancen ja Pistolin-lehden vuonna 1955 sek\xc3\xa4 merkitt\xc3\xa4v\xc3\xa4ksi muodostuvan Pilote-lehden vuonna 1959. Charlier toimi p\xc3\xa4\xc3\xa4toimittajana ja kirjoitti lis\xc3\xa4ksi kahta tarinaa ensimm\xc3\xa4iseen numeroon: Punapartaa Hubinonin ja Haikaralaivuetta (Tanguy ja Laverdure) Uderzon kanssa. Haikaralaivueesta tehtiin my\xc3\xb6hemmin televisiosarja (1967\xe2\x80\x9369), jonka nimi ranskaksi oli Les Chevaliers du Ciel ja jota englanniksi dubattuna esitettiin nimell\xc3\xa4 The Aeronauts._NEWLINE_Charlier vieraili Yhdysvalloissa vuonna 1963. Se innoitti h\xc3\xa4nt\xc3\xa4 luomaan villiin l\xc3\xa4nteen sijoittuvan sarjakuvan Fort Navajo, joka alkoi ilmesty\xc3\xa4 Pilotessa. Fort Navajon nimi muuttui muotoon Blueberry sen p\xc3\xa4\xc3\xa4henkil\xc3\xb6n mukaan. Blueberryn piirt\xc3\xa4j\xc3\xa4ksi Charlier valitsi Jean Giraudin._NEWLINE_Toimitukselliset erimielisyydet pakottivat Charlierin luopumaan asemastaan Pilote-lehdess\xc3\xa4 ja h\xc3\xa4n siirtyi Ranskan television palvelukseen vuoteen 1976 saakka. Sen j\xc3\xa4lkeen h\xc3\xa4n oli kaksi vuotta p\xc3\xa4\xc3\xa4toimittajana Tintin-lehdess\xc3\xa4. H\xc3\xa4n jatkoi Blueberryn ja Buck Dannyn kirjoittamista._NEWLINE_Jean-Michel Charlier kuoli Ranskassa Saint-Cloudissa vuonna 1989. Muut k\xc3\xa4sikirjoittajat, usein Charlierin jo aikaisemmin itsens\xc3\xa4 valitsemat, jatkoivat h\xc3\xa4nen sarjakuviensa kirjoittamista."